CELEX: 32014D0040
Language: mt
Date: 2014-01-28 00:00:00
Title: Deċiżjoni ta’ Implimentazzjoni tal-Kunsill 2014/40/PESK tat- 28 ta’ Jannar 2014 li timplimenta d-Deċiżjoni 2011/423/PESK dwar miżuri restrittivi kontra s-Sudan u s-Sudan t’Isfel

29.1.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 26/38
            
         DEĊIŻJONI TA’ IMPLIMENTAZZJONI TAL-KUNSILL 2014/40/PESK
   tat-28 ta’ Jannar 2014
   li timplimenta d-Deċiżjoni 2011/423/PESK dwar miżuri restrittivi kontra s-Sudan u s-Sudan t’Isfel
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, b’mod partikolari l-Artikolu 31(2) tiegħu,
   Wara li kkunsidra d-Deċiżjoni tal-Kunsill 2011/423/PESK tat-18 ta’ Lulju 2011 dwar miżuri restrittivi kontra s-Sudan u s-Sudan t’Isfel (1), u b’mod partikolari l-Artikolu 6 tagħha,
   Billi:
   
               (1)
            
            
               Fit-18 ta’ Lulju 2011, il-Kunsill adotta d-Deċiżjoni 2011/423/PESK li implimentat ir-Riżoluzzjoni tal-Kunsill tas-Sigurtà tan-Nazzjonijiet Uniti 1591 (2005) (“UNSCR 1591 (2005)”) li stabilixxiet lista ta’ individwi soġġetti għal projbizzjoni tal-ivvjaġġar u ffriżar tal-assi.
            
         
               (2)
            
            
               Fil-11 ta’ Marzu u fl-4 ta’ Settembru 2013, il-Kumitat tas-Sanzjonijiet, stabbilit bis-saħħa tal-paragrafu 3 tal-UNSCR 1591 (2005), emenda dik il-lista u żied aktar informazzjoni dwar ir-raġunijiet ta’ tali l-inklużi fil-lista.
            
         
               (3)
            
            
               L-Anness tad-Deċiżjoni 2011/423/PESK għandu għalhekk jiġi emendat kif adatt,
            
         ADOTTA DIN ID-DEĊIŻJONI:
   Artikolu 1
   L-Anness tad-Deċiżjoni 2011/423/PESK għandu jiġi sostitwit bl-Anness stabbilit fl-Anness għal din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   
      Magħmul fi Brussell, it-28 ta’ Jannar 2014.
      
         
            Għall-Kunsill
         
         
            Il-President
         
         G. STOURNARAS
      
   
   
      (1)  ĠU L 188, 19.7.2011, p. 20.
   
      ANNESS
      
         
            “ANNESS
            
               LISTA TA’ PERSUNI U ENTITAJIET IMSEMMIJA FL-ARTIKOLI 1 U 3
            
            
                        1.
                     
                     
                        
                           Kunjom, isem/ismijiet: ELHASSAN, Gaffar Mohammed
                        (psewdonimu Gaffar Mohmed ELHASSAN)
                        
                           Data tat-twelid:24 ta’ Ġunju 1952. Indirizz: Jirrisjedi f’El Waha, Omdurman, Sudan. Nru ta’ identifikazzjoni: Nru tal-karta tal-identifikazzjoni ta’ ex-impjegat tas-servizzi: 4302. Informazzjoni oħra: (a) Ġeneral Maġġur u Kmandant tar-Reġjun Militari tal-Punent għall-Forzi Armati Sudaniżi (SAF). (b) Irtirat mill-Armata Sudaniża. Data tan-nomina min-NU: 25 ta’ April 2006
                        Informazzjoni addizzjonali mis-sinteżi narrativa tar-raġunijiet għal inklużjoni fil-lista pprovduta mill-Kumitat tas-Sanzjonijiet:
                        Il-Grupp ta’ Esperti jirrapporta li l-Ġeneral Maġġur Gaffar Mohammed ELHASSAN stqarrlu li huwa kellu kmand operazzjonali dirett (primarjament kmand tattiku) tal-elementi kollha tas-SAF f’Darfur meta kien jikkmanda r-Reġjun Militari tal-Punent. ELHASSAN kien f’din il-pożizzjoni ta’ Kmandant taż-Żona Militari tal-Punent minn Novembru 2004 (bejn wieħed u ieħor) sa lejn il-bidu tal-2006. L-informazzjoni tal-Grupp tgħid li ELHASSAN kien responsabbli mill-ksur tal-paragrafu 7 tas-SCR 1591 minħabba li permezz tal-pożizzjoni tiegħu huwa talab (minn Khartoum) u awtorizza (mid-29 ta’ Marzu 2005) it-trasferiment ta’ tagħmir militari f’Darfur mingħajr approvazzjoni minn qabel tal-Kumitat 1591. ELHASSAN innifsu ammetta lill-Grupp ta’ Esperti li kienu nġiebu f’Darfur inġenji tal-ajru, magni tal-inġenji tal-ajru u tagħmir militari ieħor minn partijiet oħrajn tas-Sudan bejn id-29 ta’ Marzu 2005 u Diċembru 2005. Pereżempju, huwa informa lill-Grupp li żewġ ħelikopters tal-attakk Mi-24 inġiebu b’mod mhux awtorizzat f’Darfur bejn it-18 u l-21 ta’ Settembru 2005.
                        Hemm ukoll raġunijiet validi biex wieħed jemmen li ELHASSAN kien direttament responsabbli, bħala Kmandant taż-Żona Militari tal-Punent, mill-awtorizzazzjoni ta’ ġlied militari offensiv fiż-żona ta’ madwar Abu Hamra, fit-23-24 ta’ Lulju 2005 u fiż-żona ta’ Jebel Moon f’Darfur tal-Punent, fid-19 ta’ Novembru 2005. Il-ħelikopters tal-attakk Mi-24 kienu involuti fiż-żewġ operazzjonijiet u allegatament sparaw fiż-żewġ okkażjonijiet. Il-Grupp ta’ Esperti jirrapporta li ELHASSAN indika lill-Grupp li huwa stess approva t-talbiet għal appoġġ bl-ajru u operazzjonijiet oħrajn tal-ajru fil-kapaċità tiegħu ta’ Kmandant taż-Żona Militari tal-Punent. (Ara r-rapport tal-Grupp ta’ Esperti, S/2006/65, paragrafi 266-269.) Permezz ta’ tali azzjonijiet il-Ġeneral Maġġur Gaffar Mohammed ELHASSAN kiser id-dispożizzjonijiet rilevanti tas-SCR 1591 (2005) u għalhekk jilħaq il-kriterji biex jiġi nominat mill-Kumitat biex ikun soġġett għal sanzjonijiet.
                     
                  
                        2.
                     
                     
                        
                           Kunjom, isem/ismijiet: HILAL, (Sheikh) Musa.
                        
                           Informazzjoni oħra: (a) Kap Suprem tat-Tribù ta’ Jalul f’Darfur tat-Tramuntana. (b) Membru tal-Assemblea Nazzjonali tas-Sudan. (c) Fl-2008, inħatar mill-President tas-Sudan bħala konsulent speċjali fil-Ministeri tal-Affarijiet Federali. Data tan-nomina min-NU: 25 ta’ April 2006
                        Informazzjoni addizzjonali mis-sinteżi narrativa tar-raġunijiet għal inklużjoni fil-lista pprovduta mill-Kumitat tas-Sanzjonijiet:
                        Rapport mill-Human Rights Watch jiddikjara li għandhom nota tat-13 ta’ Frar 2004 mill-uffiċċju tal-gvern lokali f’Darfur tat-Tramuntana li tordna lill-‘unitajiet tas-sigurtà fil-lokalità’ biex ‘jippermettu li l-attivitajiet tal-mujahideen u l-voluntiera taħt il-kmand ta’ Sheikh Musa HILAL jipproċedu fiż-żoni tat-[Tramuntana ta’ Darfur] u biex jiżguraw il-ħtiġijiet vitali tagħhom’. Fit-28 ta’ Settembru 2005, 400 milizja Għarbija attakkat il-villaġġi ta’ Aro Sharrow (inkluż il-kamp tiegħu IDP), Acho u Gozmena f’Darfur tal-Punent. Aħna nemmnu wkoll li Musa HILAL kien preżentati waqt l-attakk fuq il-kamp tal-IDP ta’ Aro Sharrow: it-tifel tiegħu ġie maqtul waqt l-attakk ta’ SLA fuq Shareia, jiġifieri issa kien involut fi ġlieda personali ta’ tixrid tad-demm. Hemm raġunijiet validi biex wieħed jemmen li bħala l-Kap Suprem huwa kellu responsabbiltà diretta għal dawn l-azzjonijiet u huwa responsabbli mill-ksur tal-liġi umanitarja internazzjonali u l-liġi dwar id-drittijiet tal-bniedem u atroċitajiet oħra.
                     
                  
                        3.
                     
                     
                        
                           Kunjom, isem/ismijiet: SHARIF, Adam Yacub
                        (psewdonimi
                           (a) Adam Yacub Shant, (b) Adam Yacoub)
                        
                           Data tat-twelid: Madwar l-1976. Informazzjoni oħra: (a) Kmandant tal-Armata tal-Liberazzjoni Sudaniża (SLA). (b) Allegatament deċedut fis-7 ta’ Ġunju 2012. Data tan-nomina min-NU: 25 ta’ April 2006
                        Informazzjoni addizzjonali mis-sinteżi narrativa tar-raġunijiet għal inklużjoni fil-lista pprovduta mill-Kumitat tas-Sanzjonijiet:
                        Is-suldati tas-SLA taħt il-kmand ta’ Adam Yacub Shant kisru l-ftehim ta’ waqfien mill-ġlied billi attakkaw kontinġent militari tal-Gvern tas-Sudan li kien qed jeskorta konvoj ta’ trakkijiet qrib Abu Hamra, f’Darfur tat-Tramuntana fit-23 ta’ Lulju 2005, u qatlu tliet suldati. Wara l-attakk insterqu armi u munizzjoni militari tal-Gvern. Il-Grupp ta’ Esperti għandu informazzjoni li tistabbilixxi li l-attakk mis-suldati tas-SLA sar u kien organizzat b’mod ċar; konsegwentement, dan kien ippjanat sew. Huwa għalhekk raġonevoli li wieħed jassumi li, kif ikkonkluda l-Grupp, li Shant, bħala l-Kmandant konfermat tas-SLA fiż-żona, bilfors kellu għarfien ta’ u approva/jew ordna l-attakk. Għalhekk, huwa direttament responsabbli mill-attakk u jilħaq il-kriterji biex jitniżżel fil-lista.
                     
                  
                        4.
                     
                     
                        
                           Kunjom, isem/ismijiet: BAREY Gabril Abdul Kareem
                        (psewdonimi
                           (a) General Gibril Abdul Kareem BAREY, (b)‘Tek’).
                        
                           Indirizz: Jirrisjedi f’Tine, fuq in-naħa Sudaniża tal-fruntiera maċ-Ċad. Informazzjoni oħra: Kmandant Operattiv tal-Moviment Nazzjonali għar-Riforma u l-Iżvilupp (NMRD). Data tan-nomina min-NU: 25 ta’ April 2006
                        Informazzjoni addizzjonali mis-sinteżi narrativa tar-raġunijiet għal inklużjoni fil-lista pprovduta mill-Kumitat tas-Sanzjonijiet:
                        BAREY huwa responsabbli mis-sekwestru ta’ persunal tal-Missjoni tal-Unjoni Afrikana fis-Sudan (AMIS) f’Darfur f’Ottubru tal-2005. BAREY jagħmel tentattiv bla ħabi li jisfratta l-missjoni tal-AMIS permezz tal-intimidazzjoni; pereżempju huwa hedded li jispara fuq ħelikopters tal-Unjoni Afrikana (UA) u jwaqqagħhom fiż-żona ta’ Jebel Moon f’Novembru 2005. Permezz ta’ tali azzjonijiet BAREY kiser biċ-ċar SCR 1591 (2005) billi huwa theddida għall-istabbiltà ta’ Darfur u jilħaq il-kriterji biex jiġi indikat mill-Kumitat biex ikun soġġett għal sanzjonijiet.”